Meðvirkni í Kastljósi

Horfði á viðtal Kastljóss við Kalla Bjarna - fallna engilinn úr Ædolinu. Og það sýður á mér Ég er ekki sátt við svona meðvirkni. Þetta var EKKI fróðlegt viðtal, það veitti mér EKKI nýja sýn, og bætti ENGU við þá þekkingu sem ég og almennir fjölmiðlaneytendur höfum nú þegar. Þau viðhorf sem þarna komu fram, sjálfsréttlæting og annað, eru ekkert nýtt. Allir meðferðaraðilar, félagsráðgjafar, sálfræðingar og margir fleiri þekkja þessi viðhorf.

Hvað átti þetta að þýða hjá Kastljósi? Hver var tilgangurinn með viðtalinu? Að veita okkur innsýn í hugarheim manns sem hefur verið í fíkniefnaneyslu og sér villu síns vegar? Ef svo var, þá var þetta ómarkvisst viðtal. Burðardýrskaflinn þar sem Kalli Bjarni talaði um blankheitin sem urðu til þess að hann "samþykkti að koma með einhver 700 grömm til landsins" eins og hann orðaði það. Þessi 700 grömm af kókaíni urðu 2 kg í reynd - en Kalli Bjarni vildi þetta frekar en að slá lán hjá öryrkjanum mömmu sinni til að eiga fyrir mat handa börnunum. Rörende? Nei - ég er ekki impóneruð. Hreint ekki.

Kalli Bjarni veitti enga aðstoð við rannsókn málsins og sagði í viðtalinu að hann myndi aldrei koma upp um þá sem hann vann fyrir. Nújá? Er hann þá hetja? Eða skúrkur? Er hann hræddur - eða kannski forhertur? Í raun kom það ekkert fram. Kalli Bjarni vill bara ekki tala um vinnuveitendur sína.

En hvað kemur okkur þetta við? Hvaða tilgangi þjónar það að birta lýsingar Kalla Bjarna á líðan sinni þegar hann fór með efnin í gegnum hliðin, og þegar hann var tekinn? Til hvers er verið að upphefja tilfinningalíf afbrotamanns með þessum hætti. Hvaða erindi á það inn í fréttaþátt á borð við Kastljós?

Kalli Bjarni hefur hlotið sinn dóm - 2ja ára fangelsisvist sem hann á eftir að afplána. Vonandi heldur hann sig réttu megin laganna framvegis. Það vona ég hans sjálfs vegna og ekki síður barnanna hans. Þess vegna óska ég honum alls velfarnaðar í framtíðinni.

En mér finnst hann eigi að halda sig utan fjölmiðlanna meðan hann er að koma lagi á líf sitt.

Fyrri ummæli:
Guð hvað ég er sammála þér, Ólína. Algjörlega. Mér finnst ekki að það eigi að nota fjölmiðla til að fólk fái aflausn sinna synda - allir hafa sínar ástæður fyrir að gera einhverja miður skynsamlega hluti..... en ég segi það sama og þú..... hvaða erindi átti þetta við okkur??

Sammála hverju orði sem þú segir.

||

Sammála

||

Þetta viðtal átti ekkert erindi í Kastljósið,ég er sammála þér í því Ólína. Ég held að þessir menn geri sér ekki grein fyrir því eins og Kalli Bjarni, að það eru börnin okkar sem eru fórnarlömbin þegar það er verið að markaðasetja þessi FJ... eiturlyf. Ég þakka fyrir hvern dag sem börnin mín sleppa, en sonur minn vinnur næturvaktir í matvöruverslun og hann fær allavega kúnna til sín á næturnar í búðina, þar á meðal menn sem hafa verið að bjóða honum eiturlyf. Sonur minn er 19 ára gamall.

Ummæli:
Tek algjörlega undir þetta. Drengurinn hefur ekkert að gera í svona viðtal. Skil ekki tilgang Kastljóss manna, nema ef vera skildi að þeir séu að reyna að svara viðtölum á st-2 við fórnarlömb brjálaðs drengs í bænum sem gengur um lemjandi og brjótandi menn. "Rosa sjokk að vera tekin" segir Kalli í viðtali á vísi.is, einmitt, hefði viljað sleppa við þetta "sjokk" bölvuð vitleysa allt saman.

Verkefni: Tilfinning
Merking: Reiði;Hneykslun